अगले चार दिन बिहार-बंगाल में तेज हवाएं चलेंगी, MP-छत्तीसगढ़ में हो सकती है बारिश
IMD - India Meteorological Department Weather Forecast  बीते दो दिनों से भीषण गर्मी से जूझ रहे उत्तर भारत को आज से राहत मिल सकती है। मंगलवार से यहां पश्चिमी विक्षोभ दस्तक देने वाला है।
कर्नाटक के बेंगलुरु में मंगलवार रात जोरदार बारिश के साथ ओले गिरे। हुबली में भी तेज हवा के साथ बारिश हुई। उधर उत्तराखंड के देहरादून में भी झमाझम बारिश हुई। चंडीगढ़ में शाम को अचानक मौसम बदला और तेज हवाएं चलने लगीं।
मौसम विभाग ने कहा है कि अगले चार दिन तक जम्मू-कश्मीर, हिमाचल प्रदेश, उत्तराखंड, पंजाब, हरियाणा, दिल्ली, राजस्थान और यूपी में गरज-चमक, आंधी के साथ ओले गिरने और बारिश के आसार हैं।
बुधवार-गुरुवार को उत्तर भारत में दिन के सामान्य तापमान में 4 से 5 डिग्री सेल्सियस तक की कमी आएगी। बिहार, पश्चिम बंगाल में सोमवार को गरज-चमक के साथ तेज हवाएं चलेंगी। मध्य प्रदेश, छत्तीसगढ़ और महाराष्ट्र में भी 24 और 25 मई को गरज-चमक और तेज हवाओं के साथ बारिश होगी।
उत्तराखंड में 24-25 मई को 50-60 किमी प्रति घंटे की रफ्तार से आंधी चलेगी और गरज-चमक के साथ बारिश होगी। 24 मई को ऐसा ही मौसम पंजाब, हरियाणा, दिल्ली और चंडीगढ़ में रहेगा।
मानसून की गति धीमी पड़ी
अंडमान-निकोबार द्वीप के दक्षिणी हिस्से तक पहुंचने के बाद मानसून तीन दिन से वहीं अटका है। शुक्रवार को मानसून बंगाल की खाड़ी में अंडमान की आखिरी सीमा इंदिरा पॉइंट को पार कर नानकोवरी द्वीप तक पहुंच गया था। सामान्य रूप से मानसून 21 मई को पोर्ट ब्लेयर पहुंचता है। मौसम विभाग का कहना है कि मानसूनी हवाएं कमजोर हैं, लेकिन अगले दो दिन के अंदर इसके धीमी गति से आगे बढ़ने की संभावना है।
500 मेगावॉट तक बढ़ी बिजली की डिमांड 
गर्मी की वजह से दिल्ली में सोमवार दोपहर करीब साढ़े तीन बजे तक बिजली की मांग बढ़कर 6,532 मेगावाट हो गई थी। रविवार रात साढ़े ग्यारह बजे तक 6,011 मेगावाट थी।
फिर एक्टिव है पश्चिमी विक्षोभ 
IMD के मुताबिक, पश्चिमी हिमालयी क्षेत्र पर एक पश्चिमी विक्षोभ सक्रिय है, उत्तर भारत में मंगलवार से एक सक्रिय पश्चिमी विक्षोभ दस्तक देने वाला है। इस विक्षोभ को अरब सागर से आ रही नम हवाओं से भी ताकत मिलेगी। इससे पिछले दो दिन से चल रही भीषण गर्मी से समूचे उत्तर भारत को राहत मिलने की संभावना है।
राजस्थान में धूलभरी आंधी, पंजाब, हरियाणा समेत कई राज्यों में बारिश
जम्मू-कश्मीर, हिमाचल प्रदेश में 23-24 मई को भारी बारिश की संभावना है। पंजाब में भी 24 मई को भारी बारिश के आसार हैं। हिमाचल प्रदेश में 23 को ओलावृष्टि के भी आसार हैं। उत्तराखंड में 24-25 मई को 50-60 किमी प्रति घंटे की रफ्तार से आंधी चलेगी। 24 मई को ऐसा ही मौसम पंजाब, हरियाणा, दिल्ली और चंडीगढ़ में रहेगा। 24 मई को हरियाणा के कुछ हिस्सों, उत्तरी राजस्थान में 24-25 मई को ओलावृष्टि के आसार हैं।
मप्र-छत्तीसगढ़ और महाराष्ट्र में ओलावृष्टि हो सकती है
बिहार और पश्चिम बंगाल में 23 मई को गरज-चमक के साथ तेज हवाएं चलेंगी। मध्य प्रदेश, छत्तीसगढ़ और महाराष्ट्र के विदर्भ क्षेत्र के इलाकों में भी 24 और 25 मई को गरज-चमक व तेज हवाओं के साथ बारिश और कहीं-कहीं ओलावृष्टि की भी संभावना है। केवल झारखंड के कुछ इलाके में मंगलवार को हीटवेव की संभावना है, इसके अलावा ओडिशा, तटीय आंध्र प्रदेश, महाराष्ट्र के मराठवाड़ा इलाके में नमी के साथ भीषण गर्मी रहेगी।